b'\n_START_ARTICLE_\nHoward Cosell\n_START_PARAGRAPH_\nHoward William Cosell [ko\xca\x8a\xcb\x88s\xc9\x9bl] (syntyj\xc3\xa4\xc3\xa4n Cohen; 25. maaliskuuta 1918 \xe2\x80\x93 23. huhtikuuta 1995) oli yhdysvaltalainen urheilujournalisti, joka muistetaan itsevarmasta esiintymistyylist\xc3\xa4\xc3\xa4n. H\xc3\xa4n aloitti uransa ABC:n urheiluselostajana 1950-luvulla ja on vaikuttanut el\xc3\xa4ytyv\xc3\xa4ll\xc3\xa4 tyylill\xc3\xa4\xc3\xa4n monien my\xc3\xb6hempien urheiluselostajien tyyliin. Uransa aikana h\xc3\xa4n selosti mm. nyrkkeily\xc3\xa4, amerikkalaisen jalkapallon NFL-otteluita ja olympialaisia._NEWLINE_Cosell selosti ammattilaisnyrkkeily\xc3\xa4 vuoteen 1982 asti. H\xc3\xa4net muistetaan erityisesti Joe Frazierin ja George Foremanin v\xc3\xa4lisest\xc3\xa4 maailmanmestaruusottelusta, joka p\xc3\xa4\xc3\xa4ttyi Foremanin voittoon. Kun Frazier kaatui kanveesiin, Cosell huusi innostuneena kolme kertaa: "Down goes Frazier!". T\xc3\xa4m\xc3\xa4n lis\xc3\xa4ksi h\xc3\xa4net tunnettiin Muhammad Alin yst\xc3\xa4v\xc3\xa4n\xc3\xa4 ja tukijana. Kun Ali otteli Foremania vastaan maailmanmestaruudesta vuonna 1974 The Rumble in the Jungle -ottelussa, oli Cosell ainoa merkitt\xc3\xa4v\xc3\xa4 toimittaja, joka ennen ottelun alkua uskoi Alin voitonmahdollisuuksiin. Muhammad Ali voitti ottelun kahdeksannessa er\xc3\xa4ss\xc3\xa4 teknisell\xc3\xa4 tyrm\xc3\xa4yksell\xc3\xa4. Cosell j\xc3\xa4tti nyrkkeilyn selostettuaan Larry Holmesin ja Randall Cobbin v\xc3\xa4list\xc3\xa4 maailmanmestaruusottelua vuonna 1982. Holmes oli ottelussa ylivoimainen, vaikka yhteenotto venyikin t\xc3\xa4yden viidentoista er\xc3\xa4n pituiseksi. Ottelu k\xc3\xa4ytiin vain viikkoa kohtalokkaan Ray Mancinin ja Kim Duk-Koon ottelun j\xc3\xa4lkeen, eik\xc3\xa4 Cosell voinut ymm\xc3\xa4rt\xc3\xa4\xc3\xa4, miksi tuomari antoi ottelun jatkua niinkin pitk\xc3\xa4\xc3\xa4n.'